b'\n_START_ARTICLE_\nMTBE\n_START_PARAGRAPH_\nMTBE eller metyl-terti\xc3\xa6r-butyl\xc3\xa6ter (Retskrivningsordbogen) eller methyl-tert-butylether (Kemisk Ordbog) er en kemisk forbindelse der bl.a. tils\xc3\xa6ttes benzin._NEWLINE_MTBE har f\xc3\xa5et stor teknisk betydning som oktantalsforh\xc3\xb8jende komponent i stedet for de tidligere anvendte blyforbindelser. Benzin med et oktantal p\xc3\xa5 98 kan indeholde omkring 7% af stoffet. Stoffet anvendes ogs\xc3\xa5 som opl\xc3\xb8sningsmiddel.\n_START_SECTION_\nMTBE i milj\xc3\xb8et\n_START_PARAGRAPH_\nMTBE kan nemt ende i grundvandet, da det har en relativ h\xc3\xb8j vandopl\xc3\xb8selighed. -Derudover er det sv\xc3\xa6rt nedbrydeligt under anaerobe (iltfrie) forhold._NEWLINE_MTBE har en kraftig lugt og smag. Milj\xc3\xb8styrelsen har fastsat en gr\xc3\xa6nsev\xc3\xa6rdi p\xc3\xa5 30 mikrogram pr. liter vand.'